Trygve Slagsvold Vedum

Trygve Magnus Slagsvold Vedum (født 1. desember 1978 i Hamar) er en norsk gårdbruker og politiker (Sp) som er Norges finansminister siden oktober 2021. Vedum er gårdbruker fra Stange i Innlandet, han er leder i Senterpartiet siden 2014 og er innvalgt på Stortinget fra Hedmark valgdistrikt siden 2005. Vedum var landbruks- og matminister fra 2012 til 2013.


== Liv og virke ==


=== Bakgrunn, utdannelse ===
Han er sønn av lektor og barnebokforfatter Trond Vidar Vedum (1946–) og lærer Karen Sigrid Slagsvold (1949–).
Vedum er utdannet agronom fra Jønsberg landbruksskole fra 1997, studerte realfag ved Høgskolen i Hedmark 1997–1998 og tok grunnfag i sosiologi og mellomfag i statsvitenskap ved Universitetet i Oslo i perioden 1999–2002. Høsten 2005 overtok han familiegården Bjørby på Ilseng i Stange kommune. Vedum tjenestegjorde i militærpolitiet under førstegangstjenesten. I årene 2004–2005 arbeidet han som organisasjonsrådgiver i Senterpartiet.
Vedum er for øvrig kjent som en habil danser. Han er gift med Cathrine Wergeland (1975–) som han har to barn med.


=== Politisk karriere ===
Han hadde ulike verv i Senterungdommen fra 1993, og satt som leder i organisasjonen på landsplan 2002–2004. Han var også medlem av Hedmark fylkesting 1999–2005. Av andre verv kan nevnes styremedlem i Nei til atomvåpen og Nei til EU 2005–2007.
Vedum har vært innvalgt på Stortinget fra Hedmark siden 2005, og satt som medlem av Stortingets kommunal- og forvaltningskomité 2005–2008, 1. nestleder i Stortingets helse- og omsorgskomité og 2. visepresident i Odelstinget 2008–2009 samt parlamentarisk leder og medlem av Stortingets utenriks- og forsvarskomité 2009–2012. Vedum var landbruksminister i Jens Stoltenbergs andre regjering fra juni 2012 til regjeringsskiftet etter stortingsvalget i 2013. Fra høsten 2013 var han medlem av Stortingets finanskomite.
Han var 2. nestleder i Senterpartiet 2009–2014. I 2014 ble han valgt til leder i Senterpartiet som 35-åring og ble Senterpartiets yngste leder noensinne.Vedum ble utnevnt til finansminister i Jonas Gahr Støres regjering 14. oktober 2021.


=== Regjeringsmedlem ===
2012–2013: Landbruks- og matminister
2021–: Finansminister


== Media ==


=== Fjernsyn ===
Vedum var en deltaker i første sesong i serien Maskorama, hvor han røk ut i episode 2 den 14. november 2020. Hans forkledning var rollen som «Fugleskremselet», og sangen han fremførte var Klovner i Kamp sin låt «Langt å gå».


=== Twitter ===
Trygve Slagsvold Vedum har gjentatte ganger vært utsatt for identitetstyveri på nettsamfunnet Twitter. Den 22. november 2021 sendte Finansdepartementet klokken 12 en e-post til NTB angående at en falsk konto som hadde utgitt seg for å være Vedum hadde feilaktig blitt verifisert av Twitter. Saken ble kort tid etter rapportert av blant annet VG og NRK, kontoen ble deretter slettet klokken 13 samme dag. Grunnen til at kontoen ble verifisert er at det skjedde en feil i innrapporteringen hos Statsministerens kontor, som har ansvaret for at brukerkontoene til statsrådene som har Twitter verifiseres.


== Bibliografi ==
Nær folk (2021) med Jan Bøhler


== Referanser ==


== Eksterne lenker ==
(en) Trygve Slagsvold Vedum – kategori av bilder, video eller lyd på Commons 
(en) Trygve Slagsvold Vedum på Internet Movie Database 
(en) Trygve Slagsvold Vedum hos The Movie Database 
(no) Trygve Slagsvold Vedum hos Stortinget 
(no) Trygve Slagsvold Vedum hos Norsk senter for forskningsdata 
 (no) Trygve Slagsvold Vedum på Facebook